কে এস রায় টিবি হাসপাতালে আবার আত্মহত্যায় প্ররোচনা দেওয়ার অভিযোগ উঠল নার্সিং সুপার বনশ্রী মণ্ডলের বিরুদ্ধে। হাসপাতাল সূত্রের খবর, বুধবার বনশ্রীর বিরুদ্ধে ওই অভিযোগ তুলেছেন এক নার্স। 
প্রসঙ্গত, বনশ্রীর পাশাপাশি সিস্টার ইনচার্জ শিখা মিত্র এবং তাঁর স্বামী শ্যামাপ্রসাদ মিত্রের  (বেলেঘাটা আইডি হাসপাতালের সুপার) বিরুদ্ধে মানসিক অত্যাচার ও প্রভাব খাটানোর অভিযোগ তুলে রবিবার আত্মহত্যা করেছিলেন ওই হাসপাতালেরই নার্স মহুয়া পাত্র। তাঁর পরিবার যাদবপুর থানায় আত্মহত্যায় প্ররোচনা দেওয়ার অভিযোগ করে। সেই রেশ কাটতে না কাটতেই বনশ্রীদের বিরুদ্ধে আবার একই অভিযোগ উঠল।
সূত্রের খবর, এদিন হাসপাতালের সুপার শর্মিলা মৌলিকের কাছে বনশ্রীর নামে আত্মহত্যায় প্ররোচনা দেওয়ার অভিযোগ করেছেন এক নার্স। ওই অভিযোগে নাম রয়েছে শিখারও। হাসপাতালের এক নার্স এদিন বলেন, ‘‘বনশ্রীর বিরুদ্ধে হাসপাতাল কর্তৃপক্ষের কাছে আমাদের এক সহকর্মী আত্মহত্যায় প্ররোচনা দেওয়ার অভিযোগ করেছেন। সেই লিখিত অভিযোগের ভিত্তিতে এদিন সুপারের ঘরে বৈঠক হয়।’’ এদিনের বৈঠকে বনশ্রী হাতে-পায়ে ধরে ক্ষমা চান বলে দাবি করেছেন নার্সদের একাংশ। এ বিষয়ে বনশ্রী এবং শিখাকে ফোন করা হলে তাঁরা ফোন ধরেননি। উত্তর দেননি টেক্সট মেসেজেরও। তবে হাসপাতাল সুপার বলেন, ‘‘আমার হাসপাতালে যে সমস্ত অভিযোগ পাচ্ছি তা আমি সমাধানের চেষ্টা করছি, ব্যবস্থা নিচ্ছি।’’ এদিনও ফোন ধরেননি স্বাস্থ্য অধিকর্তা (পরিষেবা) বিশ্বরঞ্জন শতপথি। টেক্সট মেসেজেরও উত্তর দেননি তিনি।
স্বাস্থ্যমহলের একাংশের বক্তব্য, একটি আত্মহত্যার ঘটনা ঘটেছে। ওই ঘটনায় অভিযুক্তদের বিরুদ্ধে আবার অভিযোগ উঠেছে। কিন্তু এতকিছুর পরও স্বাস্থ্যভবন নির্বিকার কেন?